b'\n_START_ARTICLE_\nArcheologinis datavimas\n_START_PARAGRAPH_\nArcheologinis datavimas \xe2\x80\x93 laiko skai\xc4\x8diavimo b\xc5\xabdas ar metodas archeologini\xc5\xb3 radini\xc5\xb3 ir archeologijos paminkl\xc5\xb3 am\xc5\xbeiui nustatyti.\n_START_SECTION_\nMetodai\n_START_PARAGRAPH_\n1836 m. danas Kristianas Tomsenas pasi\xc5\xabl\xc4\x97 prie\xc5\xa1istor\xc4\x97s senienas skirstyti pagal med\xc5\xbeiag\xc4\x85, i\xc5\xa1 kurios jos pagamintos \xe2\x80\x93 akmuo, \xc5\xbealvaris, gele\xc5\xbeis. \xc5\xa0is b\xc5\xabdas naudojamas iki \xc5\xa1iol archeologin\xc4\x97s kult\xc5\xabros priskyrimui pakankamai ilgam laikotarpiui. (\xc5\xbdi\xc5\xabr\xc4\x97kite: akmens am\xc5\xbeius, bronzos am\xc5\xbeius, gele\xc5\xbeies am\xc5\xbeius)_NEWLINE_Pagrindin\xc4\x97s datavimo sistemos \xe2\x80\x93 santykin\xc4\x97 ir absoliutin\xc4\x97. Santykinei sistemai priskiriamas ankstyviausias archeologinio datavimo \xe2\x80\x93 lyginamasis datavimo metodas: archeologiniai radiniai lyginami su dar egzistuojan\xc4\x8di\xc5\xb3 primityvi\xc5\xb3 taut\xc5\xb3 buitimi. J\xc4\xaf pagrind\xc4\x97 \xc5\xa1vedas Svenas Nilsonas._NEWLINE_Santykin\xc4\x97s archeologinio datavimo sistemos pagrindiniai metodai \xe2\x80\x93 stratigrafinis ir tipologinis. Pirm\xc4\x85j\xc4\xaf metod\xc4\x85 pagrind\xc4\x97 angl\xc5\xb3 geologas \xc4\x8carlzas Lajelis. Jis gamti\xc5\xa1kai susiformavusiuose \xc5\xbeem\xc4\x97s sluoksniuose randamus \xc5\xbemogaus darbo veiklos p\xc4\x97dsakus skyr\xc4\x97 t\xc5\xb3 sluoksni\xc5\xb3 susidarymo laikotarpiams._NEWLINE_Tipologin\xc4\xaf metod\xc4\x85 pagrind\xc4\x97 anglas Augustas Pitas Riversas. \xc5\xa0io metodo pagrindinis principas \xe2\x80\x93 nustatyti vieno archeologinio objekto radini\xc5\xb3 tipus, t. y. suskirstyti juos pagal med\xc5\xbeiag\xc4\x85, form\xc4\x85 bei paskirt\xc4\xaf ir palyginti su kit\xc5\xb3 archeologini\xc5\xb3 paminkl\xc5\xb3 radini\xc5\xb3 tipais. Naudojamas i\xc5\xa1 dalies, nes kult\xc5\xabros atskirose teritorijose pl\xc4\x97tojasi nevienodai, turi daug atgyven\xc5\xb3._NEWLINE_Prie santykini\xc5\xb3 priskiriamas ir hidrologinis metodas: vandens lygio svyravim\xc5\xb3 laikotarpiai lyginami su buvusi\xc5\xb3 gyvenvie\xc4\x8di\xc5\xb3 topografija. Paplito \xc5\xa1ved\xc5\xb3 geologo L. Posto pasi\xc5\xablytas \xc5\xbeiedadulki\xc5\xb3 analiz\xc4\x97s (palinologinis) metodas. Juo nustatoma ir lyginama skirting\xc5\xb3 kult\xc5\xabros sluoksnio lygi\xc5\xb3 \xc4\xafvairi\xc5\xb3 augal\xc5\xb3 \xc5\xbeiedadulki\xc5\xb3 procentin\xc4\x97 i\xc5\xa1rai\xc5\xa1ka._NEWLINE_Pla\xc4\x8diausiai naudojami absoliutin\xc4\x97s sistemos \xe2\x80\x93 absoliutaus am\xc5\xbeiaus nustatymo \xe2\x80\x93 metodai, da\xc5\xbeniausiai \xe2\x80\x93 \xc4\x8cikagos universiteto profesorius V. Libio 1946 m. pasi\xc5\xablytas radioaktyviosios anglies arba radiokarboninis datavimo metodas. Radinio am\xc5\xbeius nustatomas pagal i\xc5\xa1likusios radioaktyviosios anglies (\xe1\xb4\xb5\xe2\x81\xb4C) kiek\xc4\xaf organin\xc4\x97je med\xc5\xbeiagoje ir jos skilimo pus\xc4\x97jimo trukm\xc4\x99 (pusperiod\xc4\xaf). Kadangi pus\xc4\x97jimo trukm\xc4\x97 5730\xc2\xb140 met\xc5\xb3, paleolito ir mezolito laikotarpi\xc5\xb3 radiniams ir antropologinei med\xc5\xbeiagai datuoti taikomas kalio\xe2\x80\x93argono metodas._NEWLINE_Radioaktyviosios anglies metodu nustatytas datas JAV astronomas Endriu Elikotas Daglasas pasi\xc5\xabl\xc4\x97 patikslinti dendrochronologiniu metodu, paremtu Kalifornijoje ilgai augan\xc4\x8di\xc5\xb3 pu\xc5\xa1\xc5\xb3 (Pinus aristata) rievi\xc5\xb3 skai\xc4\x8diumi ir dyd\xc5\xbeiu. Nustatyta 7117 met\xc5\xb3 dendrochronologin\xc4\x97 diagrama. Radioaktyviosios anglies metodu gautos ir dendrochronologiniu patikslintos datos vadinamos kalibruotomis._NEWLINE_Absoliu\xc4\x8diam am\xc5\xbeiui nustatyti dar naudojami paleomagnetinis (pagal i\xc5\xa1degto molio \xc4\xafmagnet\xc4\x97jim\xc4\x85), geochronologinis (pagal juostuotuosius molio sluoksnius) ir kt. metodai.'